
ACORD 17/2008, DE 6 DE FEBRER, DEL PLE DEL CONSELL DE L’AUDIOVISUAL DE CATALUNYA

Informe Proposta del Consell de l’Audiovisual de Catalunya relatiu a la resolució del contracte administratiu subscrit per la societat Publi 20, SL per a la gestió indirecta de l’explotació del servei públic de televisió digital local del programa número 4 integrat al canal múltiple 39 amb referència TL07B (Expedient 2/O/07)
Antecedents
La societat Publi 20, SL té adjudicada la concessió per a la prestació del servei públic de televisió digital local, en règim de gestió indirecta, del programa número 4 del canal 39 amb referència TL07B de la demarcació de Sabadell, atorgada mitjançant Acord de Govern de data 18 de juliol de 2006.
Com a conseqüència de la sol·licitud i posterior autorització de determinats negocis jurídics realitzats per un soci de Publi 20, SL, en concret, la societat Club de Radio Terrassa, SA, mitjançant els quals diversos accionistes transmetien les seves accions a la societat Eurobroadcasting, SL, s’ha observat per aquest Consell el possible incompliment d’un compromís particular assumit per Publi 20, SL en el contracte concessional.
Arran d’aquestes operacions, el Consell de l’Audiovisual de Catalunya va iniciar, mitjançant l’Acord 221/2007, d’11 de juliol, l’expedient de resolució del contracte administratiu subscrit per la societat Publi 20,SL, per a la gestió indirecta de l’explotació del servei públic de televisió digital local, del programa número 4 integrat en el canal múltiple 39 amb referència TL07B de la demarcació de Sabadell (Expedient 2/O/07).

Realitzats els tràmits d’audiència i d’al·legacions d’acord amb el que estableix l’article 84 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú, el contractista ha formulat oposició a la resolució del contracte concessional esmentat.

Per tant, com a conseqüència d’aquesta oposició i de conformitat amb el que estableix l’article 59.3 a) del Text refós de la Llei de contractes de les administracions públiques, aprovat per Reial Decret Legislatiu 2/2000, de 16 de juny (TRLCAP), així com l’article 8.3 e) de la Llei 5/2005, de 2 de maig, de la Comissió Jurídica Assessora, és preceptiva l’emissió d’un dictamen per part d’aquest organisme.

Per tot l’exposat, el Ple del Consell de l’Audiovisual de Catalunya adopta els següents:
ACORDS
1. Aprovar l’Informe Proposta elaborat per l’Àrea Jurídica del Consell de l’Audiovisual de Catalunya, relatiu a la resolució del contracte subscrit per la societat Publi 20,SL, per a la gestió indirecta de l’explotació del servei públic de televisió digital local del programa número 4 integrat al canal múltiple 39 amb referència TL07B de la demarcació de Sabadell, per incompliment per part del contractista d’una obligació essencial del mateix, amb incautació de la garantía dipositada.

2. Trametre a la Comissió Jurídica Assessora l’expedient relatiu a la resolució d’aquest contracte administratiu, juntament amb la relació de documentació que consta a l’annex de l’Informe Proposta, per tal que emeti dictamen preceptiu d’acord amb l’article 8.3 e) de la Llei 5/2005, de 2 de maig, de la Comissió Jurídica Assessora, i amb suspensió del termini de resolució del procediment en els termes de l’article 11 de la mateixa Llei.  

3. Notificar aquest Acord a la societat Publi 20, SL.

Barcelona, 6 de febrer de 2008

Josep M. Carbonell i Abelló 



Dolors Comas d’Argemir i Cendra

President 





Consellera secretària

